ҚАЗАҚСТАН ЕМХАНАЛАРЫ МЕН АУРУХАНАЛАРДЫҢ ҚЫЗМЕТІН БАҒАЛАУҒА АРНАЛҒАН МОБИЛЬДІ ҚОСЫМША

«Әлеуметтік медициналық сақтандыру қоры» КЕАҚ әзірлеген ауруханалар мен емханалар қызметін бағалауға арналған мобильді қосымшаны 2017 жылдан бастап жүктеп алуға болады. Қосымша «МСҚ: Халықтық бақылау» деп аталады.

Азаматтар осы қосымшаның көмегімен Кепілдендірілген тегін медициналық көмек шеңберінде қызмет көрсететін қазақстандық медициналық мекемелерді бағалай алады. Алдағы уақытта бұл тізімге медициналық сақтандыру жүйесіне қатысатын денсаулық сақтау субъектілері де енгізілмек. Кейін осы тілек-шағымдар негізінде клиникалардың рейтингі жасалады. Бұл азаматтардың ең үздік клиникалар мен емханаларды таңдауына мүмкіндік бермек.

«Қосымша бірден бірнеше мәселені шешіп береді: азаматтармен жедел түрде кері байланыс орнатудың тағы бір каналы ашылады, емделушілер үшін клиника таңдау мәселесін едәуір жеңілдетеді. Бұл Қорға серіктес-ұйымдардағы қызмет көрсету сапасы мен пациенттердің қанағаттану деңгейі жайлы қосымша мәлімет алып отыруына мүмкіндік береді.

Денсаулық сақтау нысандарының рейтингі пайдаланушылар қойған баға негізінде, автоматты түрде жасалады. Содан соң медициналық сақтандыру Қорының fms.kz сайтында жарияланып отырады. Мобильді қосымшаны телефонына орнатып алған азаматтар бұл рейтингті емханаға тіркелгенде немесе сала мамандарын таңдаған кезде пайдалана алады. Пациенттер осы қосымша арқылы емханалар мен стационарлар қызметін әртүрлі өлшемдер бойынша бағалауға мүмкіндік алады. Олардың қатарында қабылдауға кеткен уақыт, сервис деңгейі, дәрігер берген ем-домның дұрыстығы, түсініктілігі, қызмет көрсетуге жасалған жағдайлар сынды өлшемдер бар. Оған қоса, емделушілер өз пікірін еркін түрде жазып қалдырса болады. Қор алдағы уақытта өнім берушілерге қатысты бұл пікірлерді міндетті түрде ескеріп отырмақ.

«Әлеуметтік медициналық сақтандыру қоры»

КАҚ Қарағанды облысы бойынша филиалының

директоры Ф. Қопобаев